Sóttvarnalæknir hefur ákveðið að foreldrum barna 5-11 ára verði boðið að láta bólusetja börn sín gegn COVID-19. Ferli vegna samþykkis hefur tekið breytingum vegna tæknilegra vandamála sl. sólarhring og verður ekki hægt að senda einkvæman hlekk á forsjáraðila eins og fyrirhugað var.

**Samþykki/ósk um bólusetningu**

Bólusetning er alltaf val.

Foreldrar sem fara með forsjá barns og deila með því lögheimili þurfa að taka afstöðu til bólusetningar barns hér: [skraning.covid.is]. Innskráning fer fram með rafrænum skilríkjum. Hægt er að

* skrá barn sitt í bólusetningu
* skrá aðra aðila sem heimilt er að fylgja barninu í bólusetningu
* hafna/bíða með bólusetningu

Þegar forsjáraðili hefur skráð barn sitt í bólusetningu fær hann sent strikamerki með SMS skilaboðum í númerið sem rafræn skilríki tengjast. Það er á ábyrgð forsjáraðila að senda strikamerkið áfram ef hann vill að einhver annar fylgi barninu í bólusetningu. Það að sýna strikamerki á bólusetningastað er því staðfesting á að samþykki fyrir bólusetningu liggi fyrir.

Forsjáraðilar barna á þessum aldri sem **ekki** nota Heilsuveru geta mætt sjálfir með barnið á bólusetningarstað og þurfa að hafa skilríki meðferðis. Aðilar **án kennitölu** geta skráð barn sitt í bólusetningu á bolusetning.covid.is (enska: vaccine.covid.is) til að flýta fyrir ferli á bólusetningarstað og mæta svo með barni sínu þangað á auglýstum tíma. Til að **hafna** bólusetningu án rafrænna skilríkja þarf að senda tölvupóst á skólahjúkrunarfræðing í skóla barnsins. Höfnun sem berst innan sólarhrings fyrir áætlaða bólusetningu næst ekki með vissu að skrá áður en bólusetning fer fram.

Ef einhver mætir með barn án strikamerkis á bólusetningarstað er kennitölu barns flett upp. Þá sést hvort óskað hefur verið eftir bólusetningu og hverjir eru skráðir með leyfi til að mæta með barnið. Í þeim tilfellum er spurt um skilríki.

**Staðsetning og tímasetning bólusetningar**

Skólahjúkrunarfræðingar senda bréf til skráðra aðstandenda barna hvers grunnskóla í tölvupósti þar sem fram kemur hvenær foreldrar barnsins geta komið með barnið í bólusetningu.

Bólusetning leikskólabarna (árgangur 2016) verður auglýst sérstaklega á hverju svæði en getur farið fram samhliða bólusetningum grunnskólabarna ef þess er óskað. Börn fædd 2017 geta fengið bólusetningu á auglýstum bólusetningatímum eða í samráði við heilsugæslu á hverjum stað, eftir að þau hafa náð 5 ára aldri.

**Algengar spurningar**

**Hvað með börn sem hafa fengið COVID-19?**
Þau eiga að bíða með bólusetningu í 3 mánuði eftir sýkingu.

**Hvað með börn sem eru lasin á bólusetningardegi?**

Þau ættu að bíða með bólusetningu þar til þau hafa jafnað sig af veikindunum. Ef þau reynast vera með COVID-19 er rétt að bíða með bólusetningu í a.m.k. 3 mánuði eftir smitið.

**Hvað með börn sem hafa fengið bráðaofnæmi fyrir öðrum bóluefnum eða stungulyfjum?**

Þau ættu **ekki** að fá bólusetningu gegn COVID-19 nema í samráði við sérfræðing í ofnæmislækningum.

**Ef foreldri á fleiri en eitt barn á þessum aldri má koma með bæði/öll á sama tíma?**
Já.

**Ef barn kemst ekki í bólusetningu á boðuðum tíma verður hægt að fá bólusetningu síðar?**
Já, heilsugæslan á hverjum stað auglýsir fyrirkomulag.

**Hver veit hvort barn er bólusett?**
Valdir starfsmenn í heilsugæslu hafa aðgang að bólusetningakerfinu. Þeir eru allir bundnir af þagnarskyldu. Starfsfólk skóla fær ekki upplýsingar frá heilsugæslunni um hvort barn er bólusett eða ekki.